Përkeqësimi i motit dhe ndryshimet klimatike
Një raport i ri i Organizatës Botërore Meteorologjike parashikon një kthim të El Ninos
Shumë pjesë të botës janë goditur këtë vit nga disa nga përmbytjet më të rënda të shkaktuara nga shirat e rrëmbyeshëm. Tifozët e futbollit këto ditë u desh të kalojnë nëpër rrugët e përmbytura të Recifes në Brazil për të arritur në stadiumin e futbollit ku u zhvillua ndeshja e botërorit SHBA-Gjermani. Fillimi i ndeshjes ishte i pasigurt për shkak të motit. Reshjet e dëndura të shiut goditën Brazilin ndërkohë që një raport i ri i Organizatës Botërore Meteorologjike parashikon një kthim të fenomenit të motit të njohur si El Nino këtë vit. El Nino karakterizohet nga temperatura mjaft të ngrohta në sipërfaqen e pjesës qëndrore dhe lindore të oqeanit Paqësor, dhe kjo mund të ndikojë mbi kushtet e motit në mbarë botën. Përmbytjet e së enjtes së kaluar pasuan reshje të rënda shiu në Recife, një qytet bregdetar në Brazilin verior me rreth 1,5 milionë banorë. Dhe mund të ketë më shumë reshje shiu në ditët e ardhshme. Nivele të papara të përmbytjeve goditën Ballkanin në fillim të këtij viti, duke vrarë më shumë se 50 njerëz vetëm në Serbi. Në një konferencë mbi klimën në Japoni në fillim të këtij viti, Michel Jarraud, kreu i Organizatës Botërore Meteorologjike, tha se nuk ka më dyshim se temperaturat globale po rriten. Ekspertët thonë se vapa ekstreme ngrohë sipërfaqen e oqeanit mbi nivelet e saj normale, duke ndikuar në klimën e mbarë botës. Ky njihet si fenomeni El Nino. Philip Klotzbach është një studiues amerikan i cili foli për Zërin e Amerikës përmes Skype-it. Organizata Botërore e Meteorologjisë thotë se El Nino është duke u formuar përsëri këtë vit. Ai pritet të arrijë kulmin nga fundi i këtij viti dhe fillimi i vitit 2015. Zoti Jarraud thotë se El Nino shkakton ngrohje të jashtëzakonshme në disa pjesë të botës, dhe reshjeve të rënda shiu në disa pjesë të tjera. Shkencëtarët prej kohësh janë përpjekur të provojnë se emetimet e gazeve serrë shkaktojnë ngrohjen globale dhe ndikojnë në klimën tonë. Zoti Jarraud thotë se ka gjithnjë e më shumë dëshmi se kjo është e vërtetë, por ai thotë se bindja e politikanëve që të marrin masa për të frenuar ndotjen mbetet sfiduese. Organizata Botërore Meteorologjike po u kërkon qeverive që të përgatiten për El Ninon dhe kushtet ekstreme të motit që ai mund të sjellë.